SKRIFTLIG FORESPØRGSEL E-1380/02

af Paul Lannoye (Verts/ALE) til Kommissionen

(14. maj 2002)

Om: Indførsel af levnedsmidler og levnedsmiddelingredienser fra tredjelande

Det fastsættes i artikel 9 i direktiv 1999/2/EF(1) blandt andet, at et levnedsmiddel, der er behandlet med ioniserende stråling, kun må indføres fra tredjelande, hvis det er behandlet på et bestrålingsanlæg, der er godkendt af Fællesskabet, og som er opført på den liste, der er udarbejdet af Kommissionen.

Kan Kommissionen offentliggøre denne liste over anlæg?

I Brasilien tillades bestråling af praktisk talt alle levnedsmidler og særlig af frugt. Bestråling af appelsiner er tilladt for at forlænge holdbarheden inden salg. Desuden kan frugtsaft, frugtsaftkoncentrat og frugtpulp bestråles for at kontrollere den mikrobielle kontaminering.

I betragtning af, at en stor del af den appelsinsaft, der findes på det europæiske marked, er fremstillet på grundlag af koncentrat og frugtpulp fra Brasilien, og at det er vanskeligt eller rettere umuligt at kontrollere, om en frugtsaft er blevet strålebehandlet, hvordan kan man da være sikker på, at den appelsinsaft, der findes på vort marked, ikke har været udsat for denne form for behandling?

(1) EFT L 66 af 13.3.1999, s. 16.

Svar afgivet på Kommissionens vegne af David Byrne

(21. juni 2002)

I henhold til artikel 9, stk. 1, tredje led, i Europa-Parlamentets og Rådets direktiv 1999/2/EF om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling, må bestrålede levnedsmidler kun indføres fra tredjelande, hvis de er behandlet på et bestrålingsanlæg, der er godkendt af Fællesskabet. Hidtil har der været ansøgninger om godkendelse af bestrålingsanlæg i Sydafrika og Ungarn. Levnedsmiddel- og Veterinærkontoret under Kommissionen har kontrolleret anlæggene og undersøgt kontrolkapaciteten hos de ansvarlige myndigheder i disse lande. Rapporterne kan ses på følgende websted for Europa-Kommissionens Generaldirektorat (GD) for Sundhed og Forbrugerbeskyttelse: http://europa.eu.int/comm/food/fs/inspections/fi/reports/index_en.html.

Når man i anlæggene og hos myndighederne har fulgt henstillingerne fra Levnedsmiddel- og Veterinærkontoret op, vil Kommissionen fremsætte forslag om en formel godkendelse af anlæggene.

I henhold til de oplysninger, der foreligger, bestråles appelsiner hverken i Brasilien eller i noget andet land, hvad enten det drejer sig om friske appelsiner eller en form for et bearbejdet produkt. Appelsinsaft og appelsinkoncentrat skal transporteres ved 5 °C for at undgå, at de bliver sure. Bestråling ville kun være en fordel, hvis man kunne undgå opbevaring i kølerum.

Kommissionen modtager med glæde enhver relevant oplysning, hvis en sådan findes, om bestråling af appelsiner i tredjelande.

I overensstemmelse med artikel 7, stk. 3, i direktiv 1999/2/EF har Kommissionen givet Den Europæiske Standardiseringsorganisation (CEN) mandat til at standardisere metoder til udpegning af bestrålede levnedsmidler. Hidtil har CEN standardiseret otte metoder. Oplysninger om metoderne findes på nedenstående websted for Europa-Kommissionens Generaldirektorat for Sundhed og Forbrugerbeskyttelse: http://europa.eu.int/comm/food/fs/sfp/sfp_index_en.html

Nogle af de metoder, CEN har standardiseret, kan anvendes i denne forbindelse, f.eks. EN 13784 og eventuelt EN 1788 for appelsiner, EN 1787 for appelsinsaft og EN 13783 for alle appelsinprodukter. På nuværende tidspunkt foreligger der dog ikke noget videnskabeligt bevis for deres pålidelighed.